Richard Kyle Fox

Richard Kyle Fox (12. elokuuta 1846 Belfast – 15. marraskuuta 1922) oli irlantilaissyntyinen yhdysvaltalainen toimittaja, kustantaja ja promoottori. Fox toimi National Police Gazetten päätoimittajana ja kustantajana vuosina 1877–1922. 
Nuorena Richard työskenteli toimistoapulaisena Banner of Ulster -lehdessä. Sen jälkeen hän työskenteli kymmenen vuotta Belfast News Letter -lehdessä. Richard Kyle Fox muutti siirtolaisena Yhdysvaltoihin vuonna 1874. Hän sai työpaikan Commercial Bulletin -lehdestä vain muutama päivä sen jälkeen, kun oli saapunut Yhdysvaltoihin. Myöhemmin Foxista tuli taloudellisiin vaikeuksiin ajautuneen National Police Gazette -lehden liiketoiminnan johtaja. Vuoden 1876 loppupuolella Fox sai lehden omistukseensa korvauksena hänelle maksamattomista palkoista. Fox muutti lehden nopeasti kannattavaksi yritykseksi.
Richard Kyle Fox oli keltaisen lehdistön edelläkävijä. Vaaleanpunaiselle paperille painettu National Police Gazette hallitsi varhaista sensaatiojournalismia. Lehden kannessa oli usein vähäpukeinen nainen ja sisältönä oli valikoima rikoksia, skandaaleja, juoruja sekä viimeisimmät urheilu-uutiset.
National Police Gazette uutisoi näyttävästi vuonna 1880 Tipperarysta kotoisin oleleen Patrick Ryanin ja englantilaisen Joe Gossin välistä nyrkkeilyottelua, ja lehden levikki nousi 400 000 kappaleeseen viikossa. Tämä sai Foxin ryhtymään ammattilaisnyrkkeilyotteluiden aktiiviseksi markkinoijaksi. Urheilu-uutisten ansiosta Police Gazetten levikki kasvoi 1880-luvun puoliväliin mennessä räjähdysmäisesti.
Richard Kyle Foxin julkinen riita suositun bostonilaisen nyrkkeilijän John L. Sullivanin kanssa osoittautui käteväksi myyntistrategiaksi Police Gazettelle. Foxin ja Sullivanin kiista oli ilmeisesti saanut alkunsa Sullivanin ylimielisestä käytöksestä Foxia kohtaan joko eräässä baarissa tai Police Gazette -lehden toimituksessa. 
Seuraavien kuukausien aikana Richard Kyle Fox pyrki nöyryyttämään röyhkeänä pitämäänsä Sullivania. Fox oli yksi ensimmäisiä nyrkkeilypromoottoreita, joka sponsoroi otteluita rahapalkinnoilla ja käytti lehtensä vaikutusvaltaa vastustaakseen ottelupalkkiot kieltäviä lakeja. Fox oli julistanut Police Gazettessa Patrick Ryanin mestariksi houkutellakseen Sullivanin otteluun tätä vastaan. Ottelu käytiin 7. helmikuuta 1882 Mississippissä. Sullivan voitti vastustajansa helposti yhdeksännessä erässä. Fox järjesti uusintaottelun, jonka Sullivan jälleen voitti. 
Vuonna 1883 Fox avasi lehtensä uudet toimitilat Franklin Squaren ja Dover Streetin kulmassa. Fox-rakennuksena tunnetuksi tullut talo oli seitsemän kerrosta korkea ja upeasti sisustettu. Richard Kyle Foxista tuli kuitenkin lopulta oman menestyksensä uhri, sillä monet huomattavat sanomalehdet olivat 1800-luvun lopussa omaksuneet National Police Gazetten sensaatiomaisen tyylin. Police Gazetten levikkiin vaikutti lisäksi haitallisesti 18. perustuslain lisäyksen hyväksyminen, joka lopetti lehden jakelun baareissa. 
Richard Kyle Fox kuoli 15. marraskuuta 1922 keuhkokuumeeseen. Hänet on haudattu Woodlawnin hautausmaalle New Yorkin Bronxissa, New Yorkissa. Vuonna 1997 Richard Kyle Fox nimettiin International Boxing Hall of Fameen yhdessä toisen nyrkkeilypromoottorin, Don Kingin, kanssa.